SKYPES POLITIK OM BESKYTTELSE AF PERSONLIGE OPLYSNINGER
For Skype er det vigtigt at beskytte dine personlige oplysninger. Skype respekterer din ret til beskyttelse af personlige oplysninger og holder dine persondata, trafikdata samt indholdet af din kommunikation fortroligt.

Skype Software S.à.r.l., og/eller Skype Communications S.à.r.l., der begge er indregistreret som aktieselskaber i henhold til lovgivningen i Luxembourg, med hjemsted på 23-29 Rives de Clausen, 2165 Luxembourg, indsamler og behandler dine personlige oplysninger i henhold til denne politik om beskyttelse af personlige oplysninger. Skype Inc., som er en virksomhed baseret i Californien på adressen 2145 Hamilton Avenue, San Jose, CA 95125, USA, indsamler og behandler personlige omlysninger om medlemmer af Skype Manager™ i USA.

Denne politik om beskyttelse af personlige oplysninger er beregnet til at hjælpe dig med at forstå, hvordan Skype bruger og beskytter de oplysninger, som du afgiver i forbindelse med brugen af Skypes peer-to-peer VoIP-software, Skypes websteder og/eller Skypes produkter.

1. HVAD ER SKYPE, OG HVILKE PRODUKTER STILLES DER TIL RÅDIGHED?

Skype Software S.a.r.l., tilbyder Skype-softwaren, Skype Inc. tilbyder Skype Manager samt Skype-produkter, der købes via Skype Manager til kunder i USA, og Skype Communications S.a.r.l., tilbyder andre Skype-produkter.

2. HVILKE OPLYSNINGER INDSAMLER SKYPE?

Skype indsamler og behandler oplysninger om dig, herunder (men ikke begrænset til) oplysninger inden for følgende kategorier:

(a) Identifikationsoplysninger (f.eks. navn, adresse, telefonnummer, mobilnummer, e-mail-adresse);

(b) Profiloplysninger (f.eks. alder, køn, bopælsland og oplysninger, du selv vælger at lade andre se som en del af din brugerprofil på Skype)

(c) Elektroniske identifikationsoplysninger (IP-adresser, cookies mv.)

(d) Bank- og betalingsoplysninger (kreditkortoplysninger, kontonummer mv.)

(e) Resultater af undersøgelser

(f) oplysninger om din brug af og interaktion med Skype-softwaren, vores produkter og websteder, herunder oplysninger om computer og forbindelse, enhedens egenskaber, båndbrede, statistik om visning af sider, trafik til og fra vores websider

(g) Bestilte og leverede produkter eller tjenester

(h) URL-adressen på videoer, du har valgt at vise i din humørbesked;

(i) Skype-testopkald, du foretager til ECHO123 (som optages og afspilles for brugeren og herefter slettes)

(j) Liste over dine kontaktpersoner

(k) Din brugerprofil

(l) Dit brugernavn og din adgangskode til andre e-mail-konti i det omfang, du har angivet sådanne oplysninger og bedt os om at søge efter dine venner på Skype. (Bemærk, at Skype ikke opbevarer disse oplysninger og ikke anvender dem til andre formål).

(m) Korrespondance mellem dig og Skype

(n) Trafikdata (data, der behandles for at overføre kommunikation eller fakturering heraf, herunder, men ikke begrænset til, oplysninger om opkaldets varighed, nummeret på den opkaldte og den opkaldende part)

(o) Indholdet af chatkommunikation ved brug af Skype til mobil (jf. afsnit 13).

(p) Oplysninger (som f.eks. demografiske oplysninger) modtaget fra tredjepartsselskaber.

3. HVORDAN ANVENDER SKYPE DISSE OPLYSNINGER OG TIL HVILKET FORMÅL?

Vores hovedformål med at indsamle oplysninger er at give dig en sikker, strømlinet, effektiv og skræddersyet oplevelse. Skype indsamler og anvender, eller har eksterne serviceudbydere, der på Skypes vegne indsamler og anvender, personlige oplysninger om dig i det omfang, det er tilladt eller nødvendigt for at:

‎‏• levere kommunikationsprodukter især med henblik på at formidle den kommunikation, du foretager, ved hjælp af Skype-softwaren og/eller Skypes produkter

• modtage, ekspedere eller levere ordrer, der er afgivet via vores websteder, fakturere dig eller meddele dig om status på din ordre

• tilbyde dig andre tjenester (som beskrevet, når vi indsamler oplysningerne)

• yde kundesupport til dig og foretage fejlsøgning

• sammenligne oplysninger for at kontrollere, at de er nøjagtige

• informere dig om opdateringer til og fejl i tjenester

• anmode om feedback eller deltagelse i internetbaserede undersøgelser

• løse uoverensstemmelser

• bekræfte din identitet

• tilpasse, måle og forbedre Skype-softwaren, vores produkter og websteder

• forbedre vores søgefunktion og lette din søgning efter kontaktpersoner;

• organisere og håndtere Skypes marketing- eller reklameaktiviteter/tilbud, konkurrencer, spil og lignende tiltag samt

• beskytte dine og Skypes interesser, især med henblik på at håndhæve vores servicebetingelser og bekæmpe svindel. (Tilsammen udgør dette Formålene).

4. HVILKE PERSONLIGE OPLYSNINGER VIDEREGIVER VI?

Medmindre andet er angivet herunder, vil Skype ikke sælge, udleje, handle med eller på anden måde overføre personlige oplysninger og/eller trafikdata eller kommunikationsindhold til tredjepart uden din udtrykkelige tilladelse, medmindre Skype er forpligtet hertil i henhold til gældende lovgivning eller efter henstilling fra kompetente myndigheder.

Skype er dog berettiget til at videregive personlige oplysninger for at opfylde lovgivningsmæssige krav, beskytte Skypes interesser og for at håndhæve vores politik eller for at beskytte andre personers rettigheder, ejendom eller sikkerhed.

For at kunne levere de Skype-produkter, du har anmodet om, deler Skype af og til, såfremt dette er nødvendigt, dine personlige oplysninger og trafikdata med Skypes koncernselskaber, operatører, partnerudbydere og/eller agenter, f.eks. PSTN-VoIP-gatewayudbyderen, udbydere af Wifi-adgang, distributører af Skype-softwaren og/eller Skype-produkter og/eller eksterne bankinstitutioner eller andre leverandører af betalingstjenester, e-mail-tjenester, analysetjenester, kundesupport eller værtstjenester. Skype vil altid kræve, at disse tredjeparter træffer de nødvendige administrative og tekniske foranstaltninger med henblik på at beskytte dine personlige oplysninger og trafikdata og overholde relevant lovgivning.

Visse Skype-produkter kan være co-brandet og tilbydes sammen med eller via en samarbejdspartner. Hvis du tilmelder dig eller bruger sådanne produkter, accepterer du såvel Skypes som samarbejdspartnerens brug af de personlige oplysninger, der indsamles i forbindelse med det co-brandede produkt. Skype kan tilbyde sine produkter i forbindelse med andre websteder eller tjenester eller kan indgå i samarbejde med andre onlinetjenester for at tilbyde dig det kombinerede resultat af begge produkter/tjenester eller ekstra tjenester og fordele. Med henblik på at afgøre om det kombinerede tilbud er noget for dig, kan Skype, såfremt du har givet din tilladelse hertil, matche din e-mail-adresse, og e-mail-adresserne på dine kontaktpersoner, med de e-mail-adresser, du har oplyst til tredjepartswebstedet/tjenesteudbyderen.

Hvis du er medlem af et virksomhedskontrolpanel, har administratoren af kontrolpanelet, såfremt du har givet din tilladelse hertil, adgang til detaljerede oplysninger om aktiviteten på din Skype-konto, herunder oplysninger om trafikdata, køb og overførsler. Du kan til enhver tid trække din tilladelse tilbage ved at ændre indstillingerne på din kontoside på www.skype.com. Hvis du angiver personlige oplysninger, herunder dit navn og din stilling med henblik på medtagelse i oversigten over virksomhedskontrolpanelet, accepterer du, at andre medlemmer af virksomhedskontrolpanelet har adgang til disse oplysninger.

Hvis du indtaler en besked på en anden Skype-brugers voicemail, kan beskeden blive videresendt til en tredjepartsudbyder (hvis den person, du ringer til, er tilmeldt en tjeneste, der konverterer voicemails til SMS-beskeder) og blive konverteret til tekst. Denne konverteringsproces indebærer i yderst sjældne tilfælde, at systemanalytikere får adgang til beskeden. Ved at bruge voicemail-produktet giver du tilladelse til, at din voicemail-besked behandles af Skype og Skypes tjenesteudbyder.

Skype, Skypes lokale partner eller den operatør eller virksomhed, der tilvejebringer din kommunikation, kan videregive personlige oplysninger, kommunikationsindhold og/eller trafikdata til rets-, politi- eller statsmyndigheder, der på et berettiget grundlag anmoder om sådanne oplysninger. Skype vil yde al rimelig bistand og tilvejebringe oplysninger for at imødekomme en sådan forespørgsel, og du accepterer hermed, at vi videregiver sådanne oplysninger.

Dine oplysninger kan opbevares og behandles i et hvilket som helst land, hvor Skype og Skypes koncernselskaber har en repræsentation, inklusive lande uden for EU. I denne forbindelse, eller med henblik på at dele eller videregive oplysninger i overensstemmelse med nærværende artikel 4, forbeholder Skype sig ret til at overføre oplysninger ud af dit land. Ved at bruge Skype-softwaren, Skypes websteder eller Skypes produkter indvilger du i alle sådanne overførsler af oplysninger ud af dit land. Efterhånden som Skype udvikler sin forretningsvirksomhed, kan Skype vælge at købe eller sælge datterselskaber eller forretningsenheder. Ved sådanne transaktioner, og i tilfælde af at Skype eller størstedelen af dets aktiver opkøbes af tredjepart, vil personlige oplysninger om Skype-brugere almindeligvis være en af de overførte forretningsaktiver. Vi forbeholder os ret til at inkludere dine personlige oplysninger, som er indsamlet som et aktiv, ved en sådan overførsel til tredjepart.

5. HVAD ER COOKIES OG GIFS, OG HVORDAN ANVENDER SKYPE DEM?

Cookies er små stykker information, som browseren i Skype-softwarens klient eller din internetbrowser opbevarer på din computers harddisk. Cookies gør det muligt for Skype at: Genkende dig eller dine indstillinger, indhente oplysninger om brugen af Skypes websteder og hjælpe os med at forbedre vores produkter og websteder. Disse oplysninger kan blive analyseret af tredjepart på vores vegne.

Hjælpefunktionen i værktøjslinjen i de fleste browsere indeholder oplysninger om, hvordan du kan indstille browseren til at blokere for nye cookies, vise en meddelelse, når du modtager en ny cookie, eller helt deaktivere cookies. Du kan deaktivere cookies i Skype-softwarens browser ved at: åbne Skype-softwaren, gå til indstillingen Privatliv i Skype-menuen og fjerne markeringen i afkrydsningsfeltet "Accepter Skype Browser Cookies".

Husk på, at visse tilpassede tjenester muligvis ikke vil være tilgængelige, hvis du vælger at slå cookies fra.

Clear gifs

Skypes websider kan indeholde clear gifs. Clear gifs, som også kaldes web-beacons, er små grafikbilleder med et entydigt id, der bruges til at tælle, hvor mange gange du besøger siden (de kan ikke indeholde personlige oplysninger). Skype kan endvidere benytte clear gifs i vores HTML-baserede e-mails for at se, hvilke e-mails der åbnes og reageres på. På den måde kan vi evaluere, hvor effektive bestemte kommunikationsformer er, og hvor effektive vores kampagner er.

Tredjepartsannoncering

Skypes annoncer, som vises på tredjepartswebsteder, leveres til dig af vores nøje udvalgte annonceringspartnere ("annonceringspartnere"). Skype og vores annonceringspartnere kan anvende ikke-personlige oplysninger vedrørende din relation til Skypes websted med henblik på at kunne levere Skype-annoncer, der kunne tænkes at have din interesse, og for at hjælpe os med at vurdere og forbedre vores reklamekampagner. Normalt anvender Skype og Skypes annonceringspartnere en cookie eller et web-beacon til at indsamle disse oplysninger.

Du kan fravælge, at dine oplysninger bruges i Skypes reklametiltag ved at klikke på dette link: http://media.skype.com/optout_confirmation.html.

Hvis du gør det, vil du fortsat modtage Skypes annoncer, men oplysninger vedrørende din relation til Skypes websted vil ikke være tilgængelige til formålet.

6. DIN BRUGERPROFIL

Din brugerprofil består af de oplysninger, du angav ved registrering, som vises under din Skype-profil i Skype-softwareklienten, i Skype-telefonbogen og på kontosiden med dine personlige oplysninger på www.skype.com. Brugerprofilen kan bl.a. bestå af dit Skype-brugernavn, fulde navn, adresse, fastnet- og mobilnumre, køn, fødselsdato, land, sprog, URL-adresse til en evt. "om mig"-side samt andre oplysninger, du beslutter at lade andre se. Du får adgang til din brugerprofil via menuen "Skype" i Skype-softwareklienten eller ved at logge på din konto på www.skype.com. Under brugerprofilen kan du se, ændre eller tilføje oplysninger, fjerne ikke-obligatoriske oplysninger og se, hvilke indstillinger du har for privatliv.

7. TILKNYTTEDE WEBSTEDER OG TREDJEPARTSPROGRAMMER

Skypes websteder kan indeholde links, hvormed du kan forlade Skypes websted og opnå adgang til et andet websted. Tilknyttede websteder er ikke underlagt Skypes kontrol, og disse websteder kan have andre regler for beskyttelse af personlige oplysninger. Politikken om beskyttelse af personlige oplysninger gælder kun for personlige oplysninger, der er indhentet via webstederne eller via din brug af Skype-softwaren, Skype-produkterne og/eller din tilknytning til Skype, og Skype råder dig derfor til at være forsigtig, når du indtaster personlige oplysninger online. Skype påtager sig intet ansvar og ingen erstatningspligt for disse andre websteder.

Hvis du bruger nogen af ekstrafunktionerne (Extras), plug-ins eller tredjepartsprogrammer sammen med Skype-softwaren ("programmer"), kan udbyderen af sådanne programmer få adgang til visse personlige oplysninger om dig. Skype bestemmer ikke og kan ikke bestemme, hvordan den pågældende programudbyder anvender personlige oplysninger, der er indsamlet i forbindelse med sådanne programmer. Sørg for at læse enhver politik om beskyttelse af personlige oplysninger og andre gældende vilkår for anvendelse af programmet, inden du installerer det.

8. HVORDAN BESKYTTER SKYPE DINE PERSONLIGE OPLYSNINGER?

Skype vil træffe hensigtsmæssige administrative og tekniske foranstaltninger for at beskytte de personlige oplysninger og trafikdata, der er modtaget eller indsamlet, og med behørig overholdelse af gældende forpligtelser og undtagelser i henhold til den relevante lovgivning. Dine personlige oplysninger og trafikdata er kun tilgængelige for bemyndigede medarbejdere eller konsulenter hos Skype eller involverede enheder i Skype-koncernen, som har brug for at have adgang til disse oplysninger for at kunne udføre deres arbejde.

9. PERSONLIGE OPLYSNINGER OM VENNER

Du kan invitere dine venner til at bruge Skype. Hvis du ønsker at bruge Skypes henvisningsfunktion, omdirigeres du til en webside, hvor du kan tilføje en eller flere e-mail-adresser i en onlineformular. De oplysninger, der indtastes i denne formular, anvendes udelukkende til automatisk at generere en e-mail-besked til disse potentielle Skype-brugere. Når du indtaster din vens e-mail-adresse, bekræfter du samtidig, at din ven har givet sit samtykke til videregivelse af hans/hendes oplysninger. Det er muligt, at Skype i den e-mail, der udsendes, nævner dig som den person, der har henvist din ven til Skype.

10. KONTAKT TIL DIG

Skype kan fra tid til anden opfordre dig til at fortælle om dine oplevelser, som vil blive anvendt til kvalitetsmåling og kvalitetsforbedring. Du er på intet tidspunkt forpligtet til at give sådanne oplysninger. Alle oplysninger, der frivilligt angives i feedbackformularer på webstedet eller i undersøgelser, som du accepterer at deltage i, anvendes til at vurdere denne feedback og forbedre Skype-softwaren og Skypes produkter og websteder.

Skype kan kontakte dig for at sende meddelelser til dig om fejl og serviceanliggender. Skype forbeholder sig desuden ret til via e-mail, Skype-softwaren eller sms at orientere dig om eventuelle krav, der er knyttet til din anvendelse af Skype-softwaren, Skype-webstederne og/eller Skype-produkterne, herunder uden begrænsning påstande om brud på tredjeparts rettigheder.

Skype kan sende beskeder via e-mail eller SMS for at fortælle dig, at en person har forsøgt at kontakte dig. Skype kan også bruge e-mail, SMS eller Skype-softwaren til at holde dig ajour med nyheder om Skype-softwaren og Skype-produkter, som du har købt og/eller til at informere dig om andre produkter fra Skype eller andre Skype-relaterede oplysninger. Du kan fravælge at modtage sådanne beskeder og/eller kampagneorienterede e-mails eller SMS'er ved at klikke på linket vedrørende afmeldelse i de e-mail-beskeder, du modtager eller ved at logge på din konto på www.skype.com.

Hvis du har registreret dig som bruger af eller anvender co-brandede Skype-produkter, kan vores samarbejdspartnere på vores vegne sende e-mails eller SMS'er til dig.

11. KAN DENNE POLITIK OM BESKYTTELSE AF PERSONLIGE OPLYSNINGER ÆNDRES?

Skype forbeholder sig ret til at ændre bestemmelserne i denne politik om beskyttelse af personlige oplysninger, hvis det viser sig nødvendigt. Vi oplyser dig om disse ændringer ved at offentliggøre den reviderede politik om beskyttelse af personlige oplysninger på www.skype.com/go/privacy. Den reviderede politik om beskyttelse af personlige oplysninger træder i kraft tredive (30) dage efter en sådan offentliggørelse, medmindre du forinden udtrykkeligt har accepteret den reviderede politik. Du accepterer, at din udtrykkelige accept eller fortsatte brug af Skype-softwaren eller Skype-produkter efter varselsfristen på tredive (30) dage udgør din accept af vores politik om beskyttelse af personlige oplysninger.

12. HVILKE RETTIGHEDER HAR DU, OG HVORDAN KAN DU KONTAKTE SKYPE?

Du har ret til at få adgang til og, hvor det er relevant, til at ændre dine personlige oplysninger. Nogle af oplysningerne kan du se og redigere online ved at logge ind på siden Min konto på www.skype.com. Vi reagerer på ønsker om at se, rette, tilføje eller fjerne dine personlige oplysninger inden for et rimeligt tidsrum, og efter at vi har bekræftet din identitet. Spørgsmål kan sendes til os på adressen support@skype.net.

Skype vil gøre alt, hvad der med rimelighed kan forventes, for at imødekomme ønsker om sletning af personlige oplysninger, med‏mindre det i henhold til lovgivning eller af hensyn til legitime forretningsformål er nødvendigt, at vi opbevarer oplysningerne. Bemærk, at det på grund af peer-to-peer-netværkets tekniske egenskaber nogle gange kan tage op til to uger, før dit Skype-id er helt fjernet fra peer-to-peer-netværket. I denne periode vil dine oplysninger muligvis fortsat vises ved søgninger i telefonbogen.

13. HVOR LÆNGE OPBEVARER SKYPE DINE PERSONLIGE OPLYSNINGER?

Skype opbevarer dine oplysninger, så længe det er nødvendigt for at: (1) opfylde formålene (som defineret i artikel 3 i denne politik om beskyttelse af personlige oplysninger) eller (2) overholde gældende lovgivning, anmodninger fra myndigheder samt relevante henstillinger fra kompetente domstole.

Opbevaring af chatbeskeder.

Indholdet af din chatkommunikation kan opbevares af Skype med henblik på at (a) sikre overførsel og synkronisering af dine beskeder og (b) give dig mulighed for at hente din chatoversigt i de tilfælde, hvor dette kan lade sig gøre. Beskeder på chatoversigten opbevares i maks. 30 dage. Skype træffer til enhver tid de nødvendige tekniske og sikkerhedsmæssige foranstaltninger for at beskytte dine oplysninger. Du indvilliger ved din anvendelse af dette produkt i opbevaringen af din chatkommunikation som beskrevet herover.

© Skype – Sidst opdateret: August 2010