SKYPE'i PRIVAATSUSPOLIITIKA
Teie privaatsus on Skype'ile oluline. Seetõttu austab Skype Teie privaatsust ja Teie isikuandmete, andmevoogude andmete ja suhtluse sisu konfidentsiaalsust.

Skype Software S.à.r.l., ja/või Skype Communications S.à.r.l., mis on mõlemad asutatud Luksemburgi õiguse alusel ja mille registrijärgne asukoht on 23-29 Rives de Clausen, 2165 Luxembourg, koguvad ja töötlevad Teie isikuandmeid käesoleva privaatsuspoliitika kohaselt. Skype Manager™-i Ameerika Ühendriikides asuvate liikmete isikuandmeid kogub ja töötleb Skype Inc., California ettevõte, kelle ametlik aadress on 2145 Hamilton Avenue, San Jose, CA 95125, USA.

Käesolev privaatsuspoliitika aitab Teil mõista, kuidas Skype kasutab ja kaitseb andmeid, mis Te võrdõigusvõrgul põhinevat IP-kõnede tarkvara, Skype'i veebisaite ja/või Skype'i tooteid kasutades esitate.

1. MIS ON SKYPE JA MILLISEID TOOTEID TA PAKUB?

Skype Software S.a.r.l., pakub Skype’i tarkvara, Skype Inc. pakub Ameerika Ühendriikide klientidele Skype Manager’i ja Skype Manager’i kaudu ostetavaid Skype’i tooteid ning Skype Communications S.a.r.l., pakub muid Skype’i tooteid.

2. MILLISEID ANDMEID SKYPE KASUTAB?

Skype võib koguda ja kasutada Teie kohta käivat infot, sealhulgas (kuid mitte ainult) järgmist liiki andmeid:

(a) identifitseerimisandmed (nt nimi, aadress, telefoninumber, mobiiltelefoninumber, e-posti aadress);

(b) profiiliteave (nt vanus, sugu, elukohariik ja mis tahes muud andmed, mis Te olete otsustanud teistele oma Skype'i kasutajaprofiili osana kättesaadavaks teha);

(c) elektroonilised identifitseerimisandmed (nt IP-aadressid, küpsised);

(d) panga- ja makseandmed (krediitkaardi andmed, kontonumber);

(e) küsitluste tulemused;

(f) andmed Skype'i tarkvara, meie toodete ja veebisaitide kasutamise kohta Teie poolt ning Teie infovahetuse kohta nendega, sealhulgas arvuti- ja sideandmed, seadme võimalused, ribalaius, lehekülgede vaatamise statistika, meie veebisaitidele ja sealt mujale suunduvad andmevood;

(g) tellitud ja tarnitud tooted ja teenused;

(h) Teie poolt tujuteates näitamiseks valitud videote võrguaadressid;

(i) Skype'i proovikõned ECHO123-le (mis salvestatakse ja mängitakse kasutajale ette ning seejärel kustutatakse);

(j) Teie kontaktide nimekiri;

(k) Teie kasutajaprofiil;

(l) Teie muude e-posti kontode kasutajanimed ja paroolid, juhul kui Te olete need meile andnud ja palunud meil otsida Teie Skype'is olevaid sõpru (palun pange tähele, et Skype ei säilita neid andmeid ega kasuta neid ühelgi muul eesmärgil);

(m) Teie ja Skype'i vaheline kirjavahetus;

(n) andmevoogude info (andmed, mida töödeldakse suhtluse edastamiseks või selle eest arvete koostamiseks, sealhulgas kõne kestus ja numbrid, millelt ja millele helistati) ning

(o) Skype For Your Mobile kaudu peetud vestluste sisu (palun vt punkti 13).

(p) kolmandast isikust ettevõtetelt saadud teave (nt demograafilised andmed).

3. KUIDAS JA MIS EESMÄRGIL SKYPE NEID ANDMEID KASUTAB?

Peamiselt kogume me andmeid selleks, et kohandada oma tooted ja teenused Teile sobivaks ja muuta nende kasutamine Teie jaoks turvaliseks, sujuvaks ja tõhusaks. Skype või tema nimel tegutsevad teenusepakkujad koguvad ja kasutavad Teiega seotud isikuandmeid lubatud piires või nii, nagu on vaja selleks, et:

• pakkuda kommunikatsioonitooteid – eelkõige edastada Teie poolt Skype'i tarkvara ja/või Skype'i toodete kaudu sooritatud kommunikatsiooni;

• võtta vastu, töödelda ja täita meie veebisaitidelt antud tellimusi, esitada Teile arveid ja teavitada Teid Teie tellimuse olekust;

• osutada Teile muid teenuseid (nagu andmete kogumisel kirjeldatud);

• pakkuda Teile kliendituge ja aidata lahendada probleeme;

• võrrelda andmeid, et kontrollida nende õigsust;

• teavitada Teid teenuste värskendustest ja tõrgetest;

• küsida Teilt tagasisidet või paluda osaleda online-küsitlustes;

• lahendada vaidlusi;

• kontrollida Teie isikut;

• tõhustada otsingut ja muuta kontaktide leidmine lihtsamaks;

• korraldada ja viia läbi Skype’i turundus- ja reklaamitegevusi või -pakkumisi, konkursse, mänge ja muid sarnaseid üritusi ning

• kaitsta Teie ja Skype’i huve, sealhulgas eelkõige jõustada meie Teenusetingimused ja võidelda pettuste vastu (koos nimetatud Eesmärgid).

4. KAS SKYPE AVALDAB TEIE ISIKUANDMEID

Välja arvatud juhtudel, mis on sätestatud allpool, ei müü, rendi ega vaheta Skype ega anna muul viisil kolmandatele isikutele üle isikuandmeid, andmevoogude andmeid ega suhtluse sisu ilma Teie selgesõnalise loata, välja arvatud juhul, kui ta on selleks kohaldatavate õigusnormide kohaselt või pädevate asutuste korraldusel kohustatud.

Skype võib avaldada isikuandmeid seaduspäraste nõudmiste alusel, Skype'i huvide kaitsmiseks, meie põhimõtete elluviimiseks ja mis tahes isiku õiguste, omandi või turvalisuse kaitsmiseks.

Et pakkuda Teile soovitud Skype'i tooteid, võib Skype mõnikord vajaduse korral jagada Teie isikuandmeid ja andmevoogude andmeid Skype'i grupi ettevõtete, sideteenuse osutajate, partner-teenusepakkujate ja/või agentidega, nt PSTN/VoIP lüüsi pakkuja, juhtmeta internetiteenuse pakkujate, Skype'i tarkvara ja/või Skype'i toodete edasimüüjate ja/või pangandusettevõtete või muude makse-, e-posti-, analüüsi-, klienditoe- või veebimajutusteenuste osutajatega. Skype nõuab kõnealustelt kolmandatelt isikutelt alati asjakohaseid korralduslikke ja tehnilisi meetmeid, et kaitsta Teie isikuandmeid ja andmevoogude andmeid ning tagada vastavus kohaldatavatele õigusaktidele.

Mõnede Skype'i toodete puhul võidakse kasutada kaubamärkide ühisturundust (co-branding) mõne partnerettevõttega ja neid tooteid võidakse pakkuda koos selle ettevõttega või tema kaudu. Kui Te registreerute selliste toodete kasutamiseks või kasutate neid, nõustute ühisturundatava tootega seoses kogutud isikuandmete kasutamisega nii Skype'i kui ka partnerettevõtte poolt. Skype võib pakkuda oma tooteid ühendatuna muude veebilehtede või teenustega või teha koostööd muude võrguteenustega, et võimaldada Teil kombineeritult kasutada mõlemat toodet/teenust või lisateenuseid ja -hüvesid. Et teha kindlaks, kas Teil oleks ühispakkumisest kasu, võib Skype juhul, kui Te olete andnud selleks nõusoleku, võrrelda Teie ja Teie kontaktide e-posti aadresse Teie poolt kolmandast isikust veebilehe-/teenusepakkujale antud e-posti aadressidega.

Kui olete ärikasutaja juhtpaneeli liige, on administraatoril juurdepääs üksikasjalikule teabele Teie Skype'i konto toimingute kohta, sealhulgas andmevoogude andmetele ning Teie ostude ja allalaadimiste andmetele, kui Te olete selliseks juurdepääsuks nõusoleku andnud. Te võite oma nõusoleku igal ajal tagasi võtta, muutes seadeid oma konto lehel saidil www.skype.com. Kui esitate ärikasutaja juhtpaneeli telefoniraamatusse lisamiseks isikuandmeid, sealhulgas oma nime ja ametinimetuse, mõistate Te, et kõnealuse ärikasutaja juhtpaneeli teised liikmed võivad neid andmeid vaadata.

Kui jätate teisele Skype'i kasutajale kõnepostiteate, võidakse Teie teade edastada kolmandast isikust teenusepakkujale (juhul, kui Skype'i kontakt, kellega Te püüdsite ühendust võtta, on liitunud teenusega, mis võimaldab saada kõnepostiteated kätte tekstteate kujul) ning teisendada tekstiks. Teisendamisprotsess võib erandjuhtudel nõuda ka analüütikute sekkumist. Kõnepostitoote kasutamisega annate nõusoleku oma kõnepostiteadete töötlemiseks Skype'i ja tema teenusepakkuja poolt.

Skype, Skype'i kohalik partner või operaator või teile sideteenust võimaldav ettevõte võib edastada isikuandmeid, suhtluse sisu ja/või andmevoogude andmeid pädevale kohtu-, õiguskaitse- või valitsusasutusele, kes seaduslikult sellist infot nõuab. Skype osutab niisuguse nõude täitmiseks kõikvõimalikku mõistlikku abi ja esitab nõutud andmed ning Teie annate käesolevaga niisuguseks avaldamiseks nõusoleku.

Teie andmeid võidakse hoida ja töödelda mis tahes riigis, kus on Skype'i või tema grupi ettevõtete rajatisi, kaasa arvatud ka väljaspool ELi. Sellega seoses või käesoleva punkti 4 kohase andmete jagamise ja avaldamise eesmärgil jätab Skype endale õiguse viia andmeid Teie riigist välja. Skype'i tarkvara, Skype'i veebisaitide või Skype'i toodete kasutamisega annate nõusoleku andmete selliseks edastamiseks väljapoole Teie riiki. Oma äritegevuse arendamise käigus võib Skype tütarettevõtteid või äriüksusi müüa või osta. Selliste tehingute korral ja juhul, kui Skype või praktiliselt kogu tema vara läheb kolmanda isiku omandusse, loetakse Skype'i kasutajate isikuandmed reeglina ettevõtte üleantavaks varaks. Me jätame endale õiguse kaasata Teie kohta kogutud isikuandmed kolmandale isikule üleantavate varade hulka.

5. MIS ON KÜPSISED JA VEEBIMAJAKAD NING KUIDAS SKYPE NEID KASUTAB?

Küpsised on andmeplokid, mille Skype'i klienttarkvara brauser või Teie internetibrauser võivad salvestada Teie arvuti kõvakettale. Küpsised võimaldavad Skype'il Teid ja Teie eelistusi ära tunda ja koguda teavet Skype'i veebisaitide kasutamise kohta ning need aitavad meil täiustada oma tooteid ja veebisaite. Selle teabe analüüsi võib meie jaoks teostada kolmas isik.

Enamiku brauserite tööriistaribal olevat nuppu „Spikker” vajutades saate teada, kuidas takistada brauserit uusi küpsiseid salvestamast, kuidas panna brauserit Teile uuest küpsisest teatama ja kuidas küpsised üldse keelata. Skype'i tarkvara brauseriküpsised saab keelata nii: avada Skype'i klienttarkvara tööriistaribalt menüü „Fail”, valida suvand „Privaatsus” ja muuta mitteaktiivseks valik „Luba Skype'i brauseriküpsised”.

Palun pidage meeles, et kui Te keelate küpsised, siis ei pruugi mõned isikupärastatud teenused olla enam kättesaadavad.

Veebimajakad

Skype'i veebilehed võivad sisaldada veebimajakaid. Veebimajakad on väga väikesed ainuidentifikaatoriga graafilised objektid, mida kasutatakse Teie külastuste loendamiseks sellel veebilehel (kuid mis ei säilita mingeid isikuandmeid). Peale selle kasutab Skype veebimajakaid oma HTML-il põhinevates e-kirjades, et saada teada, millised e-kirjad avati ja milliste juhiseid järgiti. See võimaldab meil hinnata teatavate suhtlusvormide ja meie turunduskampaaniate tõhusust.

Reklaamialane koostöö kolmandate isikutega

Skype’i reklaame, mis ilmuvad kolmandate osapoolte veebisaitidele, näitavad Teile meie hoolikalt valitud Reklaamiesituspartnerid. Skype ja meie Reklaamiesituspartnerid võivad kasutada isiku tuvastamist mittevõimaldavaid andmeid Teie suhtluse kohta Skype’i veebilehtedega, selleks et esitada Teile niisugusi Skype’i reklaame, mis Teid tõenäoliselt rohkem huvitavad, ning et aidata meil mõõta ja tõsta oma reklaamikampaaniate efektiivsust. Skype ja meie Reklaamiesituspartnerid kasutavad nende andmete kogumiseks tavaliselt küpsiseid või veebimajakaid.

Te võite keelata oma andmete kasutamise Skype’i reklaamitegevuses, klõpsates järgmisel lingil: http://media.skype.com/optout_confirmation.html.

Kui otsustate keelamise kasuks, siis jätkatakse Teile küll Skype’i reklaamide esitamist, kuid selleks ei ole võimalik kasutada andmeid Teie suhtluse kohta Skype’i veebilehtedega.

6. TEIE KASUTAJAPROFIIL

Teie kasutajaprofiil on info, mille andsite registreerimisel ja mis kuvatakse Teie Skype'i profiilis Skype'i klienttarkvaras, Skype'i otsingukaustas ja Teie konto isikuandmete lehel aadressil www.skype.com. See võib sisaldada Teie Skype'i kasutajanime, ees- ja perekonnanime, aadressi, telefoni- ja mobiiltelefoninumbreid, sugu, sünnipäeva, riiki, suhtluskeelt, Teid tutvustava veebilehe aadressi ja muud teavet, mida soovite teistele kättesaadavaks teha. Oma andmete vaatamiseks, korrigeerimiseks või täiendamiseks, mittekohustusliku teabe eemaldamiseks ning profiili andmetega seotud privaatsussätete vaatamiseks avage oma kasutajaprofiil Skype'i klienttarkvara menüüst "Skype" või logige sisse oma kontosse veebilehel www.skype.com.

7. LINGITUD VEEBISAIDID JA KOLMANDATE ISIKUTE RAKENDUSED

Skype'i veebisaidid võivad sisaldada linke, mis viivad Skype'i veebisaidilt ära mõnele muule veebilehele. Lingitud veebisaidid ei ole Skype'i kontrolli all ja neil võib olla teistsugune privaatsuspoliitika. Privaatsuspoliitika kehtib üksnes isikuandmete suhtes, mis on kogutud Skype'i tarkvara või Skype'i toodete veebisaitide või nimetatud tarkvara või toodete Teiepoolse kasutamise kaudu ja/või Teie suhte kaudu Skype'iga; seega soovitab Skype olla internetis oma isikuandmete sisestamisel ettevaatlik. Skype ei võta mingit vastutust kõnealuste muude veebisaitide eest.

Kui kasutate koos Skype'i tarkvaraga lisasid, lisandmooduleid või kolmandate isikute rakendusi („rakendused”), siis võib selliste rakenduste pakkuja saada juurdepääsu Teie teatavatele isikuandmetele. Skype ei saa kontrollida ega kontrolli, kuidas rakenduste pakkuja isikuandmeid seoses selliste rakendustega kasutab. Palun tutvuge enne installimist kindlasti vastava privaatsuspoliitika ja muude sellise rakenduse kasutamise suhtes kohaldatavate tingimustega.

8. KUIDAS SKYPE TEIE ISIKUANDMEID KAITSEB?

Skype võtab asjakohased korralduslikud ja tehnilised meetmed, et kaitsta talle esitatud või tema poolt kogutud isikuandmeid ja andmevoogude andmeid, järgides kohaldatavast õigusest tulenevaid kohustusi ja erandeid. Juurdepääs Teie isikuandmetele ja andmevoogude andmetele on ainult Skype'i või asjaomase Skype'i grupi üksuse volitatud töötajatel või konsultantidel, kellel on seda oma töökohustuste täitmiseks vaja.

9. SÕPRADE ISIKUANDMED

Võib-olla olete huvitatud sellest, et kutsuda oma sõpru Skype'iga liituma. Kui soovite kasutada Skype'i soovitamisteenust, suunatakse Teid veebilehele, kus saate veebivormi lisada ühe või mitu e-posti aadressi. Sellesse vormi sisestatud andmeid kasutatakse ainult selleks, et saata nendele potentsiaalsetele Skype'i kasutajatele automaatne e-kiri. Oma sõbra e-posti aadressi sisestamisega kinnitate, et Teie sõber on tema andmete edastamisega nõus. Skype võib Teie sõbrale saadetavas e-kirjas Teid soovituse andjana identifitseerida.

10. TEIEGA ÜHENDUSE VÕTMINE

Skype võib kvaliteedi mõõtmiseks ja parandamiseks küsida Teilt aegajalt infot Teie kogemuste kohta. Te ei ole kunagi kohustatud sellist infot andma. Kogu teavet, mis on vabatahtlikult esitatud veebisaidi tagasisidevormidel või küsitlustes, milles Te olete nõustunud osalema, kasutatakse selle tagasiside läbivaatamisel ning Skype'i tarkvara, Skype'i toodete ja veebisaitide täiustamiseks.

Skype võib Teiega ühendust võtta, et saata teateid tõrgete ja teenustega seotud probleemide kohta. Peale selle jätab Skype endale õiguse e-posti, Skype'i tarkvara või SMS-i teel teavitada Teid võimalikest kaebustest, mis on esitatud Skype'i tarkvara, Skype'i veebisaitide ja/või Skype'i toodete teiepoolse kasutamise kohta, sealhulgas ka kolmandate isikute õiguste rikkumise kohta.

Skype võib saata e-posti või SMS-i teel teateid selle kohta, kui keegi on püüdnud Teiega ühendust võtta. Samuti võib Skype kasutada e-posti, SMS-i või Skype'i tarkvara selleks, et hoida Teid kursis Teie ostetud Skype'i tarkvara ja Skype'i toodete uudistega ja/või saata Teile teavet muude Skype'i üksuste toodete kohta või muud Skype'iga seotud infot. Te võite teadete ja/või reklaamiotstarbeliste e-kirjade või SMS-ide saamisest loobuda, klõpsates saadud e-kirjas linki ‘Loobu’ või logides sisse oma konto lehele aadressil www.skype.com.

Kui olete registreerunud Skype'i ühisturundatavate toodete kasutamiseks või kasutate neid, võivad Teile saabuvad e-kirjad või SMS-id pärineda meie partnerettevõttelt, kes tegutseb Skype'i nimel.

11. KAS KÄESOLEVAT PRIVAATSUSPOLIITIKAT VÕIDAKSE MUUTA?

Skype jätab endale õiguse vajaduse korral muuta käesoleva privaatsuspoliitika sätteid. Me teavitame Teid nendest muudatustest, avaldades muudetud privaatsuspoliitika veebilehel skype.com/go/privacy. Muudetud privaatsuspoliitika jõustub 30 päeva jooksul alates sellisest avaldamisest, välja arvatud juhul, kui Te selgesõnaliselt nõustute muudetud poliitikaga varem. Te mõistate, et Teie selgesõnaline nõustumine või Teiepoolne Skype'i tarkvara või Skype'i toodete kasutamise jätkamine pärast 30-päevase etteteatamistähtaja möödumist tähendab, et Te olete privaatsuspoliitikaga nõus.

12. MILLISED ON TEIE ÕIGUSED JA KUIDAS TE SAATE SKYPE'iga ÜHENDUST VÕTTA?

Teil on õigus juurdepääsuks oma isikuandmetele ja õigus neid muuta, kui see on asjakohane. Osa Teie andmetest on võimalik vaadata ja redigeerida veebis, kui logite saidilt www.skype.com sisse oma konto lehele. Me vastame Teie isikuandmete vaatamise, parandamise, täiendamise ja eemaldamise taotlustele mõistliku aja jooksul pärast Teie isikusamasuse kontrollimist. Kõik oma küsimused saatke palun aadressil support@skype.net.

Skype võtab kõik mõistlikud meetmed selleks, et isikuandmete kustutamise taotlustele vastu tulla, välja arvatud juhul, kui andmete säilitamist nõuab seadus või kui säilitamine on nõutav seadusliku äritegevuse huvides. Palun pidage siiski silmas, et võrdõigusvõrgu tehniliste iseärasuste tõttu võib mõnikord kuluda kuni kaks nädalat, enne kui Teie Skype'i kasutajanimi võrdõigusvõrgust täielikult kaob. Selle aja jooksul võivad Teie andmed otsingukataloogis siiski olemas olla.

13. KUI KAUA SKYPE TEIE ISIKUANDMEID SÄILITAB?

Skype säilitab Teie andmeid niikaua, kui on vaja selleks, et: (1) täita oma Eesmärgid (nagu on määratletud käesoleva privaatsuspoliitika punktis 3) või (2) tagada vastavus kohaldatavatele õigusaktidele, halduseeskirjadele ja pädevate kohtute asjakohastele otsustele.

Kiirsõnumite säilitamine.

Skype võib säilitada Teie vestluste sisu, (a) et Teie sõnumeid edastada ja sünkroonida ning (b) et saaksite vaadata oma vestluste ajalugu, kui see on võimalik. Vestluste ajaloos säilitatakse sõnumeid maksimaalselt 30 päeva. Skype rakendab Teie andmete kaitseks alati asjakohaseid tehnilisi ja turvameetmeid. Selle toote kasutamisega annate oma nõusoleku vestluste säilitamiseks eespool kirjeldatud viisil.

© Skype – viimati muudetud: august 2010