Skype Végfelhasználói Licencszerződés
IMPORTANT – PLEASE READ CAREFULLY
Felhívjuk figyelmét a következő előzetes feltételekre, amelyek az alábbi 1. cikkben szereplő meghatározások közül alkalmaznak néhányat:

Nincs hozzáférés Segélyszolgálatokhoz: A Skype nem helyettesíti az Ön hagyományos mobiltelefonját vagy vezetékes telefonját. Ezen belül – a Szolgáltatási feltételek 3.5 pontjában foglalt nagyon korlátozott körülményektől eltekintve – a Skype nem teszi lehetővé azt, hogy Ön sürgősségi hívásokat kezdeményezzen a segélyszolgálatokhoz. Önnek alternatív kommunikációs megoldásokról kell gondoskodnia, ha segélyszolgálatokat is el kíván érni. További részletek az alábbi 3.6 és 6.2 pontban.

Jelen Szerződés: Az Ön és a Skype közötti jelen Szerződés – és annak bármely újabb változata – a Skype szoftver Ön vagy harmadik felek általi használatát szabályozza mindazon termináloknál, ahol a Skype szoftver telepítve van. A jelen Szerződés elfogadásához Önnek az ACCEPT (ELFOGAD) gombra vagy a Skype által megjelölt egyéb gombra vagy linkre kell kattintania.

Kiegészítő feltételek: Az Ön és a Skype közötti szerződés a Kiegészítő feltételeket is magában foglalja (meghatározása az alábbiakban). A Kiegészítő feltételek közé tartoznak – korlátozás nélkül – az alábbi 7. cikkben szereplő feltételek és irányvonalak. A Skype szoftver, a Skype webhely és a Termékek igénybevételéhez Önnek el kell fogadnia a Kiegészítő feltételeket. Ön úgy fogadhatja el a Kiegészítő feltételeket, hogy (i) rákattint az elfogad vagy beleegyezik lehetőségre, ahol ez fel van kínálva Önnek, vagy (ii) ténylegesen igénybe veszi a Skype szoftvert, a Skype webhelyet és a Termékeket, amely esetben Ön tudomásul veszi és vállalja, hogy a Skype ezen igénybevételt az adott feltételek elfogadásaként kezeli. Ön tudomásul veszi és vállalja, hogy a jelen Szerződés és a Kiegészítő feltételek jogilag kötelező érvényű szerződésnek számítanak, és a továbbiakban együttes hivatkozásuk a “Feltételek”. A Kiegészítő feltételek és a jelen Szerződés közötti bármely ellentmondás esetén a Kiegészítő feltételek tekintendők irányadónak az adott Skype szolgáltatást illetően. Nyomtassa ki és őrizze meg a Feltételek egy példányát.

Elektronikus aláírás(ok): Ön ezennel hozzájárulását adja a szerződéskötések, megrendelések adását és egyéb nyilvántartások létrehozását szolgáló elektronikus kommunikáció alkalmazásához, valamint a Skype szoftveren keresztül kezdeményezett vagy lebonyolított tranzakciókra vonatkozó megjegyzések, irányvonalak és nyilvántartások elektronikus továbbításához. Emellett Ön ezennel lemond a bármely joghatóság bármely törvénye vagy előírása alapján esetlegesen meglevő minden olyan jogról vagy követelményről, amely eredeti (nem elektronikus) aláírást, illetve nem elektronikus nyilvántartások továbbítását vagy megőrzését írja elő.

Joghatósági korlátozások: Amennyiben országának törvényei azért tiltják Önnek a Skype szoftver letöltését vagy igénybevételét, mert Ön nem éri el a korhatárt, vagy mert a Skype szoftver igénybevétele az Ön országában nem engedélyezett, úgy kérjük, ne vegye azt igénybe.
1. Meghatározások
1.1 Az alábbi kifejezések és fogalmak jelentése a következő:

Kiegészítő feltételek: a Skype szoftver, a Skype webhely és a Termékek Ön általi igénybevételére vonatkozó – a jelen Szerződésen kívüli – feltételek, kikötések és irányvonalak.

Társvállalat: bármely olyan cég, társaság vagy más jogi személy, amely közvetlenül vagy közvetve ellenőrzi a Skype-ot, amelyet a Skype ellenőriz, vagy amely a Skype-pal közös ellenőrzés alatt áll. E meghatározás alkalmazásában az "ellenőrzés" szó a cég, társaság vagy más jogi személy szavazatra jogosító kinnlevő részvényállományának ötven százaléknál (50%) nagyobb közvetlen vagy közvetett tulajdonát jelenti.

Szerződés: a jelen Végfelhasználói Licencszerződés, annak minden megújított és/vagy módosított változatával együtt.

Broadcast SzF: jelentése megegyezik a 2.9 pontban foglaltakkal.

Tartalom: bármely és minden olyan tartalom, amely szövegből, hangokból, képekből, fotókból, videóból és/vagy bármilyen más információból vagy kommunikációból áll.

Dokumentáció: a Skype által online vagy egyéb módon biztosított bármely dokumentáció.

Hatálybalépési nap: az a nap, amelyen megtörténik a jelen Szerződés megkötése az ACCEPT (ELFOGAD) gombra való fentiek szerinti kattintással, vagy a Skype szoftver telepítése vagy igénybevétele Ön által, amelyik előbb következik be.

Segélyszolgálat(ok): olyan szolgáltatás, amely a hatályos helyi és/vagy országos jogszabályi követelmények szerint segélyközpontokhoz vagy közbiztonsági információs pontokhoz kapcsolja a felhasználót.

IP jogok: (i) szabadalmak, szabadalmi bejelentések, formatervek, áruvédjegyek és márkanevek (akár regisztrált, akár nem regisztrált), szerzői és kapcsolódó jogok, adatbázisjogok, know-how, kereskedelmi titkok és bizalmas információk; (ii) minden egyéb szellemi termékjog és a világon jelenleg létező vagy a jövőben elismerendő hasonló vagy egyenértékű jog; és (iii) bármely ilyen joggal kapcsolatos kérelem, meghosszabbítás vagy megújítás.

Jelszó: az Ön által megválasztott kód, amely – a Felhasználói azonosítóval együtt – hozzáférést biztosít Önnek a saját Felhasználói fiókjához.

Termék(ek): jelentése megegyezik a Szolgáltatási feltételekben a http://www.skype.com/intl/hu/legal/terms/voip/ címen megadottakkal.

Skype: a luxemburgi törvények szerint 23-29 Rives de Clausen, 2165 Luxembourg székhellyel (B100467) és LU20180239 ÁFA nyilvántartási számmal bejegyzett Skype Software S.a.r.l., nevű társaság.

Skype API: különböző rutinokból álló alkalmazási program interfész, amelyet a Skype szoftver alkalmaz a Skype szoftver adott platformon vagy operációs rendszerben való futtathatóságához úgy, hogy a Skype API része vagy linkelt hivatkozása a Skype szoftvernek, valamint a Skype szoftver minden jövőbeli változatának, fejlesztésének, tökéletesítésének, programjavításának és frissítésének.

Skype online anyagok: a Skype http://www.skype.com/intl/hu/share/buttons/ webhelyéről letölthető, a Skype által saját belátása szerint időről időre módosítható Skype gombok és eszközök.

Skype promóciós anyagok: a Skype online anyagokon kívüli bármely és mindazon áruvédjegyek, nevek, jelek, logók, bannerek és minden egyéb – bármilyen formájú anyag – amelyeket a Skype birtokol és/vagy használ saját cégének, termékeinek és tevékenységeinek a promóciójához.

Skype szoftver: az internet alapú kommunikációs alkalmazásokhoz a Skype által forgalmazott szoftver, beleértve – korlátozás nélkül – a Skype API-t, az UI-t és a Dokumentációt is, valamint azok minden jövőbeli változata, fejlesztése, tökéletesítése, programjavítása és frissítése.

Skype munkatársak: a Skype vagy a Társvállalatok tisztségviselői, igazgatói, munkavállalói és ügynökei, illetve a Skype vagy a Társvállalatok által alkalmazott bármely más személy;

Skype webhely: az egyéb internetes címek mellett a www.skype.com címen elérhető azon webhely bármely és összes eleme, tartalma és “megjelenése”, ahonnan a Skype szoftvert le lehet tölteni.

Feltételek: jelentése megegyezik a fenti “Kiegészítő feltételek” meghatározásában foglaltakkal.

UI: a Skype szoftver felhasználói interfésze.

Felhasználói fiók: az Ön fiókja, amit Ön a Felhasználói azonosítóval és Jelszóval hoz létre a Skype szoftver Ön általi igénybevételéhez.

Felhasználói azonosító: az Ön által megválasztott azonosítási kód, amely – a Jelszóval együtt – hozzáférést biztosít Önnek saját Felhasználói fiókjához.

Ön: Ön, mint a Skype szoftver felhasználója, ami esettől függően más formákban is szerepelhet (például “Önt”).

1.2 Az egyes számra történő hivatkozásokba a többes szám is beleértendő, és fordítva.

1.3 A “beleértve”, “beleértendő”, “ezen belül” és más hasonló kifejezéssel kezdődő mondatrészek illusztráló jellegűek, és nem korlátozhatják az őket megelőző szavak értelmét.

2. Licenc és korlátozások
2.1 Licenc: A jelen Szerződés feltételeitől függően a Skype ezúton biztosít Önnek korlátozott, személyes, nem kereskedelmi, nem kizárólagos, allicencbe nem adható, nem átruházható és ingyenes licencet a Skype szoftvernek az Ön számítógépén, telefonján vagy PDA-ján történő letöltésére, telepítésére és használatára, a Skype által biztosított internet alapú kommunikációs alkalmazások és a Skype által kifejezetten biztosítható bármely más alkalmazás kizárólag személyes célú használatához. A Skype szoftvert Ön az alábbi 4.4 bekezdésben, a jelen Szerződésben és a vonatkozó Kiegészítő feltételekben foglaltaktól függően használhatja egyetemeken vagy egyéb oktatási intézményekben. A Skype szoftvert Ön munkahelyén, a tevékenységéhez kapcsolódó kommunikációra a jelen Szerződés és a vonatkozó Kiegészítő feltételek szerint használhatja (például az alábbi 7. pontban rögzített Szolgáltatási feltételek szerint, ha Ön Termékeket használ, és/vagy ha Ön tagja vagy adminisztrátora valamilyen Business vezérlőpanelnek).

2.2 Nincs jogátadás harmadik feleknek: A Skype szoftvert vagy annak bármely részét illetően Ön nem értékesíthet, ruházhat át, adhat bérbe, adhat haszonbérbe, forgalmazhat, exportálhat, importálhat, közvetíthet, szolgáltathat, illetve semmilyen más módon nem biztosíthat jogokat harmadik feleknek.

2.3 Nincs módosítás: Ön nem végezheti el, nem adhat utasítást, nem engedélyezheti, illetve nem hagyhatja jóvá a Skype szoftver vagy bármely szoftverrész módosítását, visszafordítását, visszafejtését, szétszedését vagy hackelését, kivéve a törvény által lehetővé tett mértéket.
2.4 Harmadik felek: A Skype szoftver beépíthető és beépítheti magát harmadik felek tulajdonában vagy ellenőrzése alatt levő szoftverbe és egyéb technológiába. Minden ilyen, a Skype szoftverbe beépített harmadikfél-szoftver vagy -technológia a jelen Szerződés hatálya alá esik. A Skype szoftverrel együtt forgalmazott bármely és minden harmadikfél-szoftver vagy -technológia esetében Önnek kifejezetten el kell fogadnia egy licenc megállapodást az adott harmadik féllel. Ön tudomásul veszi és vállalja, hogy az ilyen harmadikfél-szoftvert vagy -technológiát illetően Ön semmilyen szerződéses viszonyt nem létesít a Skype céggel vagy annak Társvállalataival, valamint hogy Ön kizárólag az adott harmadik felet, nem pedig a Skype céget vagy annak Társvállalatait veszi figyelembe az Ön jogainak érvényesítésekor.

2.5 Kizárólagos tulajdon: A Skype szoftverre, a Skype webhelyre, a Skype online anyagokra és a Skype promóciós anyagokra vonatkozó bármely és összes IP jog a Skype és/vagy annak licencadói kizárólagos tulajdonát képezi. A jelen Szerződésben szereplő kitételek egyike sem jelenti semmi ilyen IP jog Önnek történő átadását, illetve átruházását. Ön csupán a jelen Szerződésben Önnek átadott IP jogok korlátozott használatára jogosult. Ön semmi olyat nem tesz, ami veszélyezteti, korlátozza vagy zavarja a Skype IP jogait. A Skype IP jogainak bármely jogosulatlan felhasználása a jelen Szerződés megszegésének, valamint a szellemi termékjogokról szóló törvények és egyezmények megszegésének minősül, beleértve – korlátozás nélkül – a szerzői jogokról és a védjegyjogokról szóló törvényeket is. A Skype szoftverben nem szereplő, de a Skype szoftver használatával elérhető bármely harmadikfél-tartalomra vonatkozó összes jogcím és IP jog az adott tartalomtulajdonosok tulajdonát képezi, és szerzői jogokról vagy egyéb szellemi termékjogokról szóló törvények vagy egyezmények védelmét élvezheti.

2.6 Nincs jelzéseltávolítás: Ön vállalja, hogy nem távolítja el, halványítja el, teszi olvashatatlanná vagy módosítja az IP jogokra és/vagy a Skype ezekkel kapcsolatos jogaira és tulajdonára vonatkozó jelzéseket vagy feliratokat attól függetlenül, hogy az ilyen jelzések vagy feliratok az egyes anyagokon kívül, belül vagy egyéb módon szerepelnek-e.

2.7 A Skype API használata.

2.7.1 Ön abban az esetben használhatja a Skype API-t ha:

(i) Ön betartja a Skype http://www.skype.com/intl/hu/legal/terms/api/ címen található API használati feltételeit;

(ii) A Skype API Ön általi használata kizárólag törvényes célokra történik, és nem befolyásolja kedvezőtlenül a Skype szoftver működését vagy teljesítményét, illetve a Skype által nyújtott szolgáltatásokat; és

(iii) Ön figyelemmel kíséri a Skype webhelyet annak érdekében, hogy mindig tudjon a Skype API használati feltételeinek változásairól. Ha bármely ilyen változás nem elfogadható az Ön számára, akkor azonnal beszünteti a Skype API és – értelemszerűen – a Skype szoftver használatát.

2.7.2 Amennyiben Ön a jelen Szerződésben vagy a Skype API használati feltételeiben nem engedélyezett célra kívánja felhasználni a Skype API-t, úgy ahhoz meg kell szereznie a Skype előzetes írásos hozzájárulását, és kifejezetten vállalnia kell a további üzleti feltételeket.

2.8 Skype promóciós anyagok: A jelen Szerződésben semmi sem jogosítja fel Önt a Skype promóciós anyagok használatára.

2.9 Skype szoftvert használó Broadcastok: Hacsak a http://www.skype.com/legal/terms/broadcast/ webhelyen található Broadcast Szolgáltatási Feltételek (" Broadcast SzF") kifejezetten nem engedélyezi, akkor Önnek tilos a Skype szoftvert használni bármely (a fenti Broadcast SzF-ben meghatározott) Broadcast-tal összefüggésben.

3. Mit várhat el, és mit nem várhat el Ön a Skype-tól
3.1 Nincsenek garanciák: A Skype szoftver telepítésével Ön arra kap lehetőséget, hogy másokkal kommunikáljon. A Skype nem tudja Önnek garantálni azt, hogy Ön mindig képes lesz majd másokkal kommunikálni, sem azt, hogy Ön zavaroktól, késedelmektől vagy kommunikációs hibáktól mentesen tud majd kommunikálni, illetve hogy az Ön kommunikációja mindig megérkezik a többiekhez.

3.2 Tartalom

3.2.1 A kommunikáció tartalma: A Skype szoftver használata útján terjesztett kommunikáció tartalmáért kizárólag az a személy felel, akitől az adott tartalom származik. Mivel emiatt előfordulhat, hogy a Skype szoftver, a Termékek és a Skype webhely igénybevétele során Ön sértő, kiskorúakra ártó jellegű, szeméremsértő vagy más miatt kifogásolható tartalommal találkozik, így Ön a Skype szoftvert, a Termékeket és a Skype webhelyet a saját felelősségére veszi igénybe.

3.2.2 Ön tudomásul veszi és vállalja, hogy a Skype szoftveren keresztül Ön által feltöltött, megadott, közzétett, továbbított vagy megjelenített minden Tartalomért kizárólag Ön felel (“ Használ” vagy “ Használt”) és hogy a Skype nem felel sem Önnek, sem harmadik félnek az Ön vagy bármely más Skype szoftver felhasználó által Használt Tartalomért.

3.2.3 Harmadik fél IP jogok: Ön vállalja, hogy nem Használ olyan Tartalmat, amely harmadik fél IP jogok hatálya alá tartozik, hacsak a tulajdonostól Ön nem rendelkezik licenccel vagy konkrét engedéllyel ahhoz, hogy Használja az ilyen harmadik fél tartalmat, és hogy megadja a Skype részére a 3.2.4 pont szerinti licencet.

3.2.4 Licenc: Ön ezennel nem kizárólagos, nemzetközi, örökös, visszavonhatatlan, jogdíjmentes, továbbadható és átruházható licencet ad a Skype részére ahhoz, hogy a Tartalmat bármilyen médiában Használja a Skype szoftverrel, a Termékekkel és a Skype webhellyel összefüggésben.

3.2.5 Tartalom eltávolítása: A Skype fenntartja magának a jogot (de nem köteles) annak eldöntésére, hogy az Ön által Használt bármely Tartalom megfelel-e a jelen Szerződésben és bármely kiegészítő feltételben foglaltaknak. A Skype saját belátása szerint bármikor és az Ön előzetes értesítése nélkül eltávolíthatja az ilyen Tartalmat. és/vagy felmondhatja a jelen Szerződést és az Ön Felhasználói fiókját, ha Ön olyan Tartalmat Használ, amely megszegi a jelen Szerződést és/vagy bármely kiegészítő feltételt.

3.3 Az Ön számítógépének használata: Előfordulhat, hogy a Skype szoftver az Ön által használt számítógép (vagy egyéb hasonló eszköz) processzorát és sávszélességét veszi igénybe az Ön és harmadik felek közötti kommunikáció elősegítésének kizárólagos céljával. A Skype minden kereskedelmileg ésszerű erőfeszítést megtesz az Ön által használt számítógép (vagy egyéb hasonló eszköz) és az Ön kommunikációja bizalmas és érintetlen jellegének védelme érdekében, de a Skype ebben a tekintetben nem tud garanciát adni.

3.4 A Skype szoftver új verziói: A Skype – saját belátása szerint – fenntartja magának a jogot arra, hogy további jellemzőkkel és funkciókkal bővítse, illetve programjavításokkal és frissítésekkel lássa el a Skype szoftvert. A Skype nem köteles az Ön rendelkezésére bocsátani a Skype szoftver soron következő verzióját. Előfordulhat, hogy Önnek alá kell írnia a jelen Szerződés megújított változatát ahhoz, hogy letöltse, telepítse vagy használja a Skype szoftver valamely új verzióját.

3.5 Szüneteltetés: A Skype – saját belátása szerint és az Önre illetékes joghatóságon belül engedélyezett maximális mértékben – módosíthatja, megszakíthatja vagy szüneteltetheti az Ön képességét a Skype szoftver bármely verziójának használatára, és/vagy az Ön előzetes értesítése nélkül inaktiválhat bármely, Ön által már esetlegesen használt vagy telepített Skype szoftvert az alaptechnológiai elemek javítása, fejlesztése és/vagy frissítése érdekében, vagy bármely más megalapozott indok miatt, beleértve – korlátozás nélkül – azt, amikor Ön – a Skype megítélése szerint – megszegi a Feltételeket, problémát vagy esetleg jogi felelősséget okoz, illetve csalárd, erkölcstelen vagy illegális tevékenységeket folytat, vagy más hasonló ok miatt.

3.6 Nincs hozzáférés Segélyszolgálatokhoz: A Skype szoftvernek nem célja sürgősségi hívásokat támogatni vagy továbbítani, bármilyen kórházba, jogérvényesítési szervhez, orvosi ellátó egységhez vagy bármilyen segélyszolgálathoz intézik is őket, kivéve a Szolgáltatási feltételek 3.5 pontjában foglalt nagyon korlátozott körülményeket. A hagyományos telefonszolgáltatások és a Skype szoftver között lényeges különbségek vannak. Ön tudomásul veszi és vállalja, hogy (i) a Skype semmilyen hatályos helyi és/vagy országos jogszabály, rendelet vagy törvény alapján nem köteles a Segélyszolgálatokhoz való hozzáférést biztosítani; (ii) az Ön feladata az, hogy megvásárolja (a Skype szoftvertől külön) a Segélyszolgálatokhoz való hozzáféréshez szükséges hagyományos vezetékmentes (mobil) vagy vezetékes telefonszolgáltatást; és (iii) a Skype nem pótolja az Ön elsődleges telefonszolgáltatását.

4. Amit mi várunk el Öntől
4.1 Törvényes célok: Ön a Skype szoftvert kizárólag törvényes célokra használja. Ezen belül az Ön számára tilos, többek között (a) a nem Önnek szánt kommunikációt lehallgatni vagy figyelni, károsítani vagy módosítani, (b) bármilyen típusú férget, vírust, trójai falót, időzített bombát, illetve bármely olyan egyéb kódokat vagy utasításokat használni, amelyek célja a Skype szoftver vagy a kommunikáció torzítása, törlése, károsítása vagy szétbontása, (c) a hatályos törvény által nem engedélyezett kéretlen kommunikációt küldeni, (d) bármely más felhasználót sértő, kiskorúakra ártó jellegű, szeméremsértő vagy más miatt kifogásolható anyaggal szembesíteni, (e) a Skype szoftvert arra használni vagy használtatni, hogy az bármely harmadik fél privát szférájára nézve zavaró vagy kellemetlen, illetve fenyegető, zaklató vagy támadó jellegű legyen, vagy (f) olyan anyagot vagy tartalmat használni (beleértve felhasználóneve részeként), amelynek jogai mást illetnek, hacsak nem rendelkezik licenccel vagy engedéllyel a jogok tulajdonosától;

4.2 Szavatossági nyilatkozat: Ön kijelenti és szavatolja, hogy Ön jogosult a Feltételek elfogadására és teljesítésére. Ön kijelenti és szavatolja továbbá, hogy Ön bármely és minden alkalommal teljesíti mindazon kötelezettségeket, amelyeket a Feltételek, valamint a Skype szoftver, a Termékek és/vagy a Skype webhely használatára vonatkozó bármely és összes törvény, rendelet és irányvonal előírhat Önnek.

4.3 Kártalanítás: ÖN VÁLLALJA, HOGY KÁRTALANÍTJA, MEGVÉDI, ILLETVE MENTESÍTI A SKYPE-OT ÉS A SKYPE TÁRSVÁLLALATAIT MINDEN OLYAN KÖTELEZETTSÉG ÉS KÖLTSÉG ALÓL, IDEÉRTVE AZ EMLÍTETT FELEKNÉL FELMERÜLŐ INDOKOLT MÉRTÉKŰ ÜGYVÉDI DÍJAKAT IS, AMELYNEK OKA AZ, HOGY ÖN (A) MEGSZEGTE VAGY MEGSÉRTETTE A JELEN SZERZŐDÉS BÁRMELY FELTÉTELÉT, VAGY BÁRMELY HATÁLYOS TÖRVÉNYT VAGY RENDELETET (FÜGGETLENÜL ATTÓL, HOGY ARRA HIVATKOZIK-E A JELEN DOKUMENTUM), VAGY (B) BÁRMELY HARMADIK FÉL BÁRMELY JOGÁT MEGSÉRTI, VAGY (C) HASZNÁLJA VAGY NEM RENDELTETÉSSZERŰEN HASZNÁLJA A SKYPE SZOFTVERT VAGY (D) A SKYPE SZOFTVEREN KERESZTÜL KOMMUNIKÁL.

4.4 Az Ön számítógépének használata: Amennyiben a Skype szoftver Ön általi használatához egy harmadik fél tulajdonában vagy ellenőrzése alatt levő processzor és sávszélesség szükséges, úgy Ön tudomásul veszi és vállalja, hogy az Ön licence a Skype szoftver használatára vonatkozóan csak akkor érvényes, ha ehhez a használathoz Ön megszerezte az illetékes harmadik fél hozzájárulását. Ön kijelenti és szavatolja, hogy – a jelen Szerződés elfogadásával és a Skype szoftver használatával – Ön megszerezte ezt a hozzájárulást.

4.5 Exportkorlátozások: Előfordulhat, hogy a Skype szoftver a szoftverek exportját szabályozó nemzetközi szabályok hatálya alá esik. Önnek be kell tartania a Skype szoftverre vonatkozó összes nemzeti és nemzetközi törvényt, valamint a nemzeti kormányok által kiadott végfelhasználói, végfelhasználási és célállomási korlátozásokat. Ez a szoftver az exportügyviteli szabályozás („EAR”) ECCN 5D992.b.1 pontja alá tartozik (CCATS # G047973), és ennek megfelelően nem exportálható vagy re-exportálható, illetve nem tölthető le senki részére vagy által az EAR szerint terroristaellenes okok miatt ellenőrzött országok (Irán, Észak-Korea, Kuba, Szíria és Szudán) egyikében sem. EAR 742.15(a), 15. Cím, Szövetségi Törvénytár. Emellett előfordulhat, hogy a szoftver nem exportálható vagy re-exportálható, illetve nem tölthető le olyan személy vagy szervezet részére vagy által, akit vagy amelyet amerikai szankciók sújtanak, helyszíntől függetlenül. Lásd: http://www.bis.doc.gov/ComplianceAndEnforcement/ListsToCheck.htm és EAR 736. rész. A Skype azzal a feltétellel bocsátja a szoftvert letöltéshez az Ön rendelkezésére, ha Ön igazolja, hogy Ön nem ilyen személy vagy szervezet, valamint hogy a letöltés semmilyen egyéb módon nem sérti az USA exportellenőrzési és szankciós előírásait.

4.6 Kormányzati felhasználók. A Skype szoftver, illetve Dokumentáció olyan “kereskedelmi számítógépes szoftver”, illetve “kereskedelmi számítógépes szoftver dokumentáció”, amelyre az USA szövetségi beszerzési jogszabályok 12.212 cikkelye hivatkozik. A Skype szoftvernek, illetve a Dokumentációnak az USA kormánya által vagy nevében történő bármely használatát, lemásolását vagy kiszolgáltatását a jelen Szerződésben foglalt korlátozások szabályozzák.

5. Hatály, megszüntetés, frissítések
5.1 Hatály: A jelen Szerződés a Hatálybalépési napon lép hatályba, és ezután addig marad hatályban, amíg azt a Skype vagy Ön az alábbiak szerint meg nem szünteti. A Kiegészítő feltételek azon a napon lépnek hatályba, amelyen Ön azokat elfogadja, illetve amelyen Ön használja az adott Skype szolgáltatást (esettől függően), majd ezután addig marad hatályban, amíg azt a Skype vagy Ön az alábbiak és/vagy a vonatkozó feltételek szerint meg nem szünteti.

5.2 Megszüntetés: Ön bármikor felmondhatja a Feltételeket. A Skype-nak jogában áll – az egyéb jogorvoslatok korlátozása nélkül – azonnali hatállyal, automatikusan és a bírói út választása nélkül korlátozni, szüneteltetni vagy megszüntetni a jelen licencet és a Skype szoftver Ön által való igénybevételét, letiltani a Skype webhelyhez való hozzáférést és törölni az Ön Felhasználói fiókját és/vagy Felhasználói azonosítóját akkor, ha úgy véljük, hogy Ön megsérti a Feltételeket, problémákat és jogi kötelezettségeket okoz (ténylegesen vagy potenciálisan), megsérti mások szellemi tulajdonnal kapcsolatos jogait, csalárd, erkölcstelen vagy illegális tevékenységeket folytat, illetve más hasonló okok miatt. Az ilyen megszüntetést a Skype úgy foganatosítja, hogy az Ön által adott e-mail címre küld Önnek értesítést és/vagy megakadályozza az Ön hozzáférését az Ön Felhasználói fiókjához. Fenntartjuk a jogot arra, hogy töröljük az egy (1) évnél hosszabb ideje nem használt Felhasználói fiókokat.

5.3 A megszűnés következményei: A jelen Szerződés és a Kiegészítő feltételek megszűnésekor: (a) azonnal megszűnik a Skype szoftver használatára vonatkozó összes jog és licenc; (b) Ön azonnal beszünteti a Skype szoftver bármely és minden használatát; és (c) Ön azonnal eltávolítja a Skype szoftvert az összes merevlemezről, hálózatból és egyéb tárolóközegről, valamint megsemmisíti a Skype szoftvernek az Ön birtokában vagy az Ön ellenőrzése alatt álló összes példányát.

5.4 Új verziók: A Skype fenntartja a jogot a jelen Szerződés bármikor történő módosítására azzal, hogy a módosított Szerződést a Skype webhelyen teszi közzé. A módosított Szerződés az ilyen közzétételt követő harminc (30) nap után lép érvénybe, hacsak Ön kifejezetten előbb nem fogadja el a módosított Szerződést az accept (elfogad) gombra való kattintással. Az Ön kifejezett elfogadása vagy a Skype szoftver Ön általi folytatólagos használata a 30 napos időszak lejárta után úgy tekintendő, hogy Ön elfogadta és magára érvényesnek tekinti a módosított Szerződésben rögzített feltételeket. A jelen Szerződés aktuális változata a http://www.skype.com/intl/hu/company/legal/eula címen található. A Skype fenntartja a jogot a Kiegészítő feltételek bármelyikének időről időre történő módosításához úgy, hogy a módosítások hatályba lépése a Skype webhely módosított változatának megjelenésétől számított harminc (30) nap (hacsak a módosított feltételeket Ön az accept (elfogad) gombra való kattintással kifejezetten el nem fogadja), vagy a vonatkozó kikötésben előírt határidőn belül, ha ettől eltérő.

6. A garanciák kizárása és a felelősség korlátozása
6.1 Nincsenek garanciák: A SKYPE SZOFTVER “MEGTEKINTETT” ÁLLAPOTBAN, BÁRMILYEN GARANCIA NÉLKÜL KERÜL BIZTOSÍTÁSRA; A SKYPE NEM AD SEMMILYEN KIFEJEZETT VAGY VÉLELMEZETT GARANCIÁT, IDEÉRTVE – KORLÁTOZÁS NÉLKÜL – A MINŐSÉGI FELTÉTELEKRE, TELJESÍTMÉNYRE, JOGTISZTASÁGRA, FORGALOMKÉPESSÉGRE VAGY EGY ADOTT CÉLRA VALÓ ALKALMASSÁGRA VONATKOZÓ GARANCIÁT IS. A SKYPE NEM GARANTÁLJA VAGY SZAVATOLJA TOVÁBBÁ, HOGY A SKYPE SZOFTVER MAJD MINDIG RENDELKEZÉSRE ÁLLÓ, ELÉRHETŐ, ZAVARMENTES, PONTOS, BIZTONSÁGOS, MEGBÍZHATÓ, TELJES ÉS HIBÁTLAN LESZ, ILLETVE CSOMAGVESZTÉS NÉLKÜL MŰKÖDIK, VALAMINT NEM VÁLLAL GARANCIÁT AZ INTERNETES KAPCSOLÓDÁSRA VAGY ADATÁTVITELRE, ILLETVE A SKYPE SZOFTVEREN KERESZTÜL BONYOLÍTOTT HÍVÁSOK MINŐSÉGÉRE.

6.2 A segélyszolgálatok miatti felelősség kifejezett kizárása: A SZOLGÁLTATÁSI FELTÉTELEK 3.5 PONTJÁBAN FOGLALT NAGYON KORLÁTOZOTT KÖRÜLMÉNYEKTŐL ELTEKINTVE A SKYPE NEM BIZTOSÍT A SKYPE SZOFTVEREN KERESZTÜL CSATLAKOZÁST SEGÉLYSZOLGÁLATOKHOZ. ÖNNEK TISZTÁBAN KELL LENNIE AZZAL, HOGY KORLÁTOZOTT SÜRGŐSSÉGI HÍVÁSOK ESETÉRE A SZOLGÁLTATÁSI FELTÉTELEK TOVÁBBI FELELŐSSÉGKIZÁRÁST TARTALMAZNAK. A SKYPE NEM TARTOZIK SEMMILYEN – SZERZŐDÉSES VAGY SZERZŐDÉSEN KÍVÜLI – FELELŐSSÉGGEL (BELEÉRTVE A HANYAGSÁGOT IS) VAGY EGYÉB FELELŐSSÉGGEL SEMMI OLYAN KÖVETELÉS, KÁR VAGY VESZTESÉG TEKINTETÉBEN (FÜGGETLENÜL ATTÓL, HOGY A SKYPE ÉRTESÍTÉST KAPOTT-E AZ ILYEN KÁR VAGY VESZTESÉG LEHETŐSÉGÉRŐL), AMELY AZ ALÁBBIAKBÓL ERED VAGY AZOKHOZ KAPCSOLÓDIK:

(I) HA ÖN A SKYPE SZOFTVER HASZNÁLATÁVAL KÉPTELEN KAPCSOLATBA LÉPNI A SEGÉLYSZOLGÁLATOKKAL, VAGY

(II) HA ÖN A FENTI 3.6 PONTBAN FOGLALTAK SZERINT NEM GONDOSKODIK TOVÁBBI MEGOLDÁSOKRÓL A SEGÉLYSZOLGÁLATOK ELÉRÉSE ÉRDEKÉBEN.

6.3 Az Ön saját felelőssége: Ön tudomásul veszi és elfogadja, hogy a Skype szoftver használatából adódó teljes kockázat – a törvény szerint lehetséges maximális mértékben – Önt terheli.

6.4 Nincs felelősség: A Skype szoftvert Ön ingyen kapja. ENNEK MEGFELELŐEN ÖN TUDOMÁSUL VESZI ÉS VÁLLALJA, HOGY AZ ALÁBBIAK SZERINT A SKYPE, ANNAK TÁRSVÁLLALATAI, LICENCADÓI ÉS A SKYPE MUNKATÁRSAI NEM TARTOZNAK SEMMILYEN FELELŐSSÉGGEL A SKYPE SZOFTVER ÖN ÁLTALI HASZNÁLATÁT ILLETŐEN. A SKYPE SZOFTVERREL VALÓ PROBLÉMÁK VAGY ELÉGEDETLENSÉG ESETÉN AZ ÖN KIZÁRÓLAGOS JOGA, ILLETVE JOGORVOSLATA ABBAN ÁLL, HOGY AZONNAL TÖRLI A SKYPE SZOFTVERT, ÉS MEGSZÜNTETI ANNAK HASZNÁLATÁT.

6.5 A felelősség korlátozása: A SKYPE, ANNAK TÁRSVÁLLALATAI, LICENCADÓI VAGY A SKYPE MUNKATÁRSAI NEM TARTOZNAK SEMMILYEN – SZERZŐDÉSES, GARANCIÁLIS VAGY SZERZŐDÉSEN KÍVÜLI – FELELŐSSÉGGEL (BELEÉRTVE A HANYAGSÁGOT IS), TERMÉKFELELŐSSÉGGEL VAGY EGYÉB FELELŐSSÉGGEL AZ ALÁBBIAKAT ILLETŐEN:

6.5.1 A SKYPE SZOFTVER HASZNÁLATÁBÓL VAGY HASZNÁLHATATLANSÁGÁBÓL ADÓDÓ BÁRMELY KÖZVETETT, VÉLETLEN, KÜLÖNLEGES VAGY KÖVETKEZMÉNYES KÁR (BELEÉRTVE – KORLÁTOZÁS NÉLKÜL – AZ ADATOK ELVESZÉSÉT VAGY SÉRÜLÉSÉT, TOVÁBBÁ AZ ÜZEMZAVART, SZÁMÍTÓGÉP-LEÁLLÁST VAGY ANYAGI VESZTESÉGET); ÉS

6.5.2 A SKYPE SZOFTVER HASZNÁLATÁBÓL VAGY HASZNÁLHATATLANSÁGÁBÓL ADÓDÓ BÁRMELY JÖVEDELEM-, ÜZLET- VAGY NYERESÉGVESZTÉS;

6.5.3 BÁRMELY OLYAN KÁR VAGY VESZTESÉG, AMELYET ÖN AZ ALÁBBIAK MIATT SZENVEDHET EL;

(I) BÁRMILYEN ZAVAROK VAGY KÉSEDELMEK A KOMMUNIKÁCIÓBAN A SKYPE SZOFTVER HASZNÁLATAKOR;

(II) A JELEN SZERZŐDÉS BÁRMELY OK MIATTI SZÜNETELTETÉSE VAGY MEGSZÜNTETÉSE ÖN VAGY A SKYPE ÁLTAL; ÉS

(III) A SKYPE SZOFTVER ÚJ VERZIÓINAK ÖNNEK VALÓ KIADÁSA VAGY A KIADÁS MEGTAGADÁSA.

6.6 A SKYPE ÖN FELÉ FENNÁLLÓ FELELŐSSÉGÉNEK A FENTI 6.5 PONT SZERINTI KORLÁTOZÁSAI ATTÓL FÜGGETLENÜL FENNÁLLNAK, HOGY A SKYPE, ANNAK TÁRSVÁLLALATAI VAGY A SKYPE MUNKATÁRSAI ÉRTESÜLTEK-E AZ ILYEN KÁROK VAGY VESZTESÉGEK LEHETŐSÉGÉRŐL.

6.7 A JELEN SZERZŐDÉSBEN SEMMI OLYAN NEM SZEREPEL, AMI KIZÁRNÁ VAGY KORLÁTOZNÁ, ILLETVE AMI ÚGY ÉRTELMEZHETŐ, HOGY KIZÁRJA VAGY KORLÁTOZZA A SKYPE FELELŐSSÉGÉT (I) A SKYPE, A SKYPE MUNKATÁRSAINAK VAGY ÜGYNÖKEINEK HANYAGSÁGA MIATTI HALÁLESET VAGY SZEMÉLYI SÉRÜLÉS ESETÉN VAGY (II) A TÖRVÉNYILEG NEM KORLÁTOZHATÓ VAGY KIZÁRHATÓ FELELŐSSÉG ESETÉN.

6.8 Joghatósági korlátozások: Mivel egyes joghatóságok nem engedik meg a fenti kizárások vagy korlátozások némelyikét, így nem biztos, hogy ezen kizárások vagy korlátozások mindegyike érvényes Önre. Ilyen esetben a felelősség a hatályos törvények szerint lehetséges maximális mértékre korlátozódik.

7. Kiegészítő feltételek
7.1 A jelen Szerződés mellett Ön köteles betartani az alábbi Kiegészítő feltételeket is a Skype szoftver, a Termékek és a Skype webhely igénybevétele során. Kérjük, hogy olvassa el figyelmesen a Kiegészítő feltételeket, amelyek mindegyike a jelen Szerződés részének számít:

◦A Skype etikett a http://www.skype.com/intl/hu/legal/terms/etiquette címen arra ad iránymutatásokat, hogy miként kell megfelelően és tisztelettel kezelni a Skype közösség többi tagját
◦Skype API. Ön csak akkor jogosult a Skype API használatára, ha teljesíti a http://www.skype.com/intl/hu/legal/terms/api/ címen található API feltételeket
◦Skype online anyagok. Ön csak akkor jogosult a Skype online anyagok használatára, ha teljesíti a http://www.skype.com/intl/hu/company/legal/promote/materials/ címen található Online anyagokra vonatkozó feltételeket
◦Skype fizetős internetes kommunikációs termékek biztosításáról gondoskodik a Skype Communications S.a.r.l., és ezek a http://www.skype.com/legal/terms/voip/ címen található Szolgáltatási feltételek hatálya alá tartoznak
◦A http://www.skype.com/intl/hu/ webhely használatára a Skype Technologies SA által meghatározott, a http://www.skype.com/intl/hu/legal/terms/web/ címen található Használati feltételek vonatkoznak
◦Ha Ön a Skype szoftveren keresztül szolgáltatóként díjköteles szolgáltatásokat kíván kíván nyújtani a Skype szoftver más felhasználóinak, akkor Önnek teljesítenie kell a Skype Communications S.a.r.l., által meghatározott, a http://www.skype.com/intl/hu/legal/terms/callserviceprovider címen található Szolgáltatói szerződést.
◦Ha Ön Skype emelt díjas telefonos szolgáltatást kíván használni, akkor Önnek teljesítenie kell a Skype Emelt díjas hívás (Béta) http://www.skype.com/intl/hu/legal/terms/callservices/ címen található Szolgáltatási feltételeit
◦Önnek teljesítenie kell a http://www.skype.com/intl/hu/legal/terms/broadcast webhelyen található Broadcast SzF-t, ha a Skype szoftvert bármely (az említett Broadcast SzF-ben meghatározott) Broadcasttal összefüggésben kívánja használni.
7.2 Bármely egyéb kivétel: Amennyiben Ön a jelen Szerződésben vagy a Kiegészítő feltételek valamelyikében nem engedélyezett dolgot kívánná végrehajtani, úgy ahhoz meg kell szereznie a Skype előzetes írásos hozzájárulását, és kifejezetten vállalnia kell minden további feltételt.

7.3 Az Ön bizalmas információi és az Ön személyiségi jogai: A Skype elkötelezetten gondoskodik az Ön személyes adatainak a védelméről és biztonságáról. A http://www.skype.com/go/privacy címen található Adatvédelmi nyilatkozat rögzíti, hogy a Skype miként használhatja fel az Ön személyes adatait, a forgalmi adatokat és az Ön által folytatott kommunikáció(k) tartalmát. Ha Ön ellenzi az Ön információinak az Adatvédelmi nyilatkozatban rögzített módon történő használatát, akkor kérjük, hogy ne vegye igénybe a Skype szoftvert vagy a Termékeket.

8. Vegyes rendelkezések
8.1 Teljes megállapodás: A Feltételekben foglalt kondíciók és kikötések a jelen dokumentum tárgyára vonatkozóan Ön és a Skype között létrejött teljes megállapodást jelentik, és a tárgyra vonatkozóan – bármilyen formában – eszközölt minden korábbi egyezményt és megállapodást érvénytelenítenek és helyettesítenek. A jelen pontban foglaltak közül semmi nem zárja ki vagy korlátozza az Ön vagy a Skype csalásból vagy csalárd célú félretájékoztatásból adódó felelősségét.

8.2 Részleges érvénytelenség: Ha a Feltételek bármely rendelkezését vagy annak bármely részét bármely illetékes bíróság vagy hatósági szerv törvénytelennek, érvénytelennek vagy érvényesíthetetlennek találja, és ha a szóban forgó rendelkezés (vagy annak része) nem alapvető fontosságú a Feltételek egésze szempontjából, akkor ez a tény nem érinti a további Feltételek törvényességét, érvényességét vagy érvényesíthetőségét (beleértve az adott rendelkezést tartalmazó Feltétel többi részét is).

8.3 Nincs elállás: A Feltételekben vagy törvényben biztosított valamely jog, hatáskör vagy jogorvoslat gyakorlásának elmaradása vagy késedelme nem jelent az adott jogtól, hatáskörtől vagy jogorvoslattól való elállást. Amennyiben a Skype nem veszi figyelembe a Feltételek bármelyikének megszegését, úgy ez nem minősül elállásnak az adott rendelkezés legközelebbi megszegése vagy bármely más rendelkezés megszegése tekintetében.

8.4 Átruházás: Ön nem jogosult átruházni a Feltételeket vagy az azokban foglalt jogok bármelyikét. A Skype előzetes értesítés nélkül jogosult – saját belátása szerint – bármely harmadik félnek átruházni a Feltételeket vagy az azokban foglalt jogok bármelyikét.

8.5 Irányadó jog és illetékes bíróság: A Feltételek és azok értelmezése vonatkozásában a luxemburgi törvények tekintendők irányadónak, és velük kapcsolatban a luxemburgi kerületi bíróságok illetékesek eljárni.

8.6 Nyelv: Előfordulhat, hogy a Feltételek angol eredetijét más nyelvekre is lefordították. Az angol eredeti és annak bármely fordítása közötti következetlenségek vagy eltérések esetén az angol eredeti tekintendő irányadónak.

8.7 Fennmaradás: A jelen Szerződés 2.5, 5. és 6. pontjában foglaltak, valamint a Kiegészítő feltételek megszűnés esetére kifejezetten fennmaradni vagy alkalmazni rendelt bármely más rendelkezései a jelen Szerződés és a hatályos Kiegészítő feltételek bármely ok miatti megszűnése után is fennmaradnak.

8.8 AVC/H.264 megjegyzés: Ha a Skype szoftvert videohívásokhoz használják (i) az Ön személyi számítógépe és egy nem személyi számítógépnek minősülő eszköz, vagy (ii) nem személyi számítógépnek minősülő eszközök között, akkor az AVC/H.264 kodek alkalmazható a videó funkció segítéséhez, amely esetben az alábbi megjegyzés érvényes: A TERMÉKBEN TALÁLHATÓ AVC VIDEÓ FUNKCIÓT AZ AVC SZABADALMI PORTFOLIÓ LICENC ALAPJÁN SZEMÉLYES ÉS NEM KERESKEDELMI CÉLRA HASZNÁLHATJA A VÁSÁRLÓ (i) VIDEÓKNAK AZ AVC SZABVÁNY SZERINTI KÓDOLÁSÁHOZ (“AVC VIDEÓ”) ÉS/VAGY (ii) A VALAMELY VÁSÁRLÓ ÁLTAL SZEMÉLYES ÉS NEM KERESKEDELMI CÉLLAL KÓDOLT ÉS/VAGY AZ AVC VIDEÓK SZOLGÁLTATÁSÁRA ENGEDÉLLYEL RENDELKEZŐ VALAMELY VIDEOSZOLGÁLTATÓTÓL BESZERZETT VIDEÓK DEKÓDOLÁSÁHOZ. SEM TÉNYLEGESEN, SEM HALLGATÓLAGOSAN NINCS ENGEDÉLYEZVE SEMMILYEN MÁS FELHASZNÁLÁS. TOVÁBBI INFORMÁCIÓKKAL A MPEG LA, L.L.C. SZOLGÁLHAT. LÁSD: HTTP://WWW.MPEGLA.COM/.

ÖN KIFEJEZETTEN ELISMERI, HOGY ELOLVASTA A JELEN SZERZŐDÉST, ÉS MEGÉRTETTE AZ ABBAN FOGLALT JOGOKAT, KÖTELEZETTSÉGEKET ÉS FELTÉTELEKET. AZ ACCEPT (ELFOGAD) GOMBRA VALÓ KATTINTÁSSAL ÉS/VAGY A SKPYE SZOFTVER TELEPÍTÉSÉVEL ÖN KIFEJEZETTEN BELEEGYEZIK ABBA, HOGY MAGÁRA NÉZVE KÖTELEZŐKÉNT FOGADJA EL A JELEN FELTÉTELEKET, ÉS HOGY A SKYPE RÉSZÉRE BIZTOSÍTJA AZ ITT FELSOROLT JOGOKAT.

© Skype – Utolsó módosítás: 2010. augusztus